钦定古今图书集成/明伦汇编/官常典/第558卷 > 赵文表
## 钦定古今图书集成/明伦汇编/官常典/第558卷 > 赵文表

按《周书》本传，“文表其先天水西人也。从徙居南郑，累
世为二千石。父江，性方严，有度量，历官东巴州刺史、
计部中大夫、骠骑大将军、开府仪同三司、御伯中大
夫，封昌国县伯，赠虞、绛二州刺史，谥曰贞。文表少而
修谨，志存忠节，便弓马，能左右驰射，好读《左氏春秋》，
略举大义。起家为太祖亲信。魏恭帝元年，从开府田”
弘征山南，以功授都督。复从平南巴州及信州，迁帅
都督。又从许国公字文贵镇蜀，行昌城郡事，加中军
将军、左金紫光禄大夫。保定元年，除许国公府司马，
转大都督。五年，授畿伯下大夫，又为许国公府长史。
寻拜车骑大将军、仪同三司。仍从宇文贵使突厥迎
皇后，进止仪注，皆令文表典之。《文表》斟酌而行，皆合
礼度。及皇后将入境，突厥托以马瘦行徐，文表虑其
为变，遂说突厥使罗莫缘曰：“后自发彼藩，已淹时序，
途经沙漠，人马疲劳。且东寇每伺间隙，吐谷浑亦能
为变。今君以可汗之爱女，结姻上国，曾无防虑，岂人
臣之体乎？”莫缘然之，遂倍道兼行，数日至甘州。以迎
后功，别封伯阳县伯，邑六百户。天和三年，除梁州总
管府长史。所管地名“恒陵”者，方数百里，并生獠所居，
恃其险固，常怀不轨。文表率众讨平之。迁蓬州刺史，
政尚仁恕，夷獠怀之。加骠骑大将军、开府仪同三司，
又进位大将军，爵为公。大象中，拜吴州总管。时开府
于𫖮为吴州刺史，及隋文帝执政，尉迟迥等举兵，远
近骚然，人怀异望。𫖮自以族大，且为国家肺腑，惧文
表图己，谋欲先之，乃称疾不出。文表往问之，𫖮遂手
刃文表，因令吏人告云“文表谋反”，仍驰启其状。隋文
以诸方未定，恐𫖮为变，遂授𫖮吴州总管以安之。后
知文表无异志，虽不罪𫖮，而听其子仁海袭爵。